ตู่-ป้อมออกโรง ขอโทษ อดีตพุทธะอิสระ
ภาพคลิปชวนศิษย์สะเทือนใจ เฉ่งยับตำรวจบุกจับเกินเหตุ ผบก.ป.รับมีพระผู้ใหญ่มั่วสีกา,,บิ๊กตู่,-,บิ๊กป้อม, ออกโรงขอโทษ อดีตพุทธะอิสระ-สุวิทย์ ทองประเสริฐ กรณีปฏิบัติการบุกจับที่วัดอ้อน้อย จ.นครปฐม กำชับเข้มต้องไม่มีแบบนี้เกิดขึ้นอีก ขณะที่แกนนำ นปช. ดาหน้าสนับสนุนตำรวจ ทำตามยุทธวิธี ชี้อย่าทำสองมาตรฐาน ทีเสื้อแดงโดนแรงกว่านี้ ไม่เห็นออกมาขอโทษบ้าง ทำแบบนี้บ่งบอกถึงระดับความสัมพันธ์ ตำรวจกองปราบฯเผย สองผู้ต้องหาพระชั้นผู้ใหญ่ ยังหนีได้ไม่ไกล คาดได้ตัวในเร็ววัน เบื้องหลังการจับกุมตำรวจสืบสวนข้ามปี พบเส้นทางการเงินเชื่อมโยงทั้งพระและฆราวาสชัดเจนจนสามารถขอศาลออกหมายจับ,จากปฏิบัติการตำรวจกองปราบฯนำหมายศาลบุกเข้าจับกุมพระเถระชั้นผู้ใหญ่ ที่เข้าไปเกี่ยวข้องคดีทุจริตเงินอุดหนุนบูรณปฏิสังขรณ์และพัฒนาวัดเงินอุดหนุนส่งเสริมการเผยแผ่พระพุทธศาสนาและเงินอุดหนุนการศึกษาพระปริยัติธรรม แผนกสามัญศึกษา แผนกธรรม แผนกบาลี ประกอบด้วย พระ พรหมดิลก เจ้าอาวาสวัดสามพระยาวรวิหาร กรรมการมหาเถร สมาคมและเจ้าคณะกรุงเทพฯ พระอรรถกิจโสภณ เลขาฯเจ้าคณะกรุงเทพฯ วัดสามพระยาวรวิหาร และพระศรีคุณาภรณ์ พระครูสิริวิหารการ พระวิจิตรธรรมาภรณ์ สามผู้ช่วยเจ้าอาวาสวัดสระเกศวรมหาวิหาร พร้อมฆราวาสอีกจำนวนหนึ่ง ส่วนพระพรหมสิทธิ เจ้าอาวาสวัดสระเกศฯ และพระพรหมเมธี ผู้ช่วยเจ้าอาวาสวัดสัมพันธวงศาราม เจ้าคณะภาค 4-7 อยู่ระหว่างหลบหนี นอกจากนี้ กำลังตำรวจอีกส่วนยังบุกเข้าจับกุมพุทธะอิสระ ที่วัดอ้อน้อย ใน จ.นครปฐม หลังพบความผิดฐานปลอมพระปรมาภิไธยและหน่วงเหนี่ยวกักขัง ทำร้ายร่างกายตำรวจสันติบาล ระหว่างการชุมนุมทางการเมืองปี 57 ก่อนคุมตัวทั้งหมดไปถอดจีวร คุมขังที่เรือนจำพิเศษกรุงเทพ-มหานคร หลังศาลไม่อนุญาตให้ประกันตัว,ความคืบหน้าเรื่องนี้ เมื่อวันที่ 26 พ.ค. พล.ต.ต.ไมตรี ฉิมเฉิด ผบก.ป. กล่าวถึงการติดตามตัวพระพรหมสิทธิ เจ้าอาวาสวัดสระเกศฯ และพระพรหมเมธี ผู้ช่วยเจ้าอาวาสวัดสัมพันธวงศาราม สองผู้ต้องหาที่ยังหลบหนีว่า ขณะนี้ในส่วนของตำรวจกองปราบฯ ยังไม่ได้รับการติดต่อขอเข้ามอบตัวอย่างเป็นทางการ มอบหมายให้ชุดสืบสวนออกติดตามกดดันอย่างต่อเนื่อง จากข้อมูลการสืบสวนเชื่อพระพรหมสิทธิยังหลบซ่อนตัวอยู่ใน กทม. ขณะที่พระพรหมเมธี ชุดสืบสวนอยู่ระหว่างแกะรอยติดตามตัว ยืนยันทั้งคู่ยังอยู่ในประเทศ คาดจะได้ตัวในเร็ววัน ขอเตือนไปยังคนสนิทหรือผู้ให้ความช่วยเหลือนั้นเข้าข่ายความผิดตาม ม.189 ผู้ใดช่วยผู้อื่นซึ่งเป็นผู้กระทำความผิดหรือเป็นผู้ต้องหาว่ากระทำความผิด เพื่อไม่ให้ต้องโทษ โดยให้พำนักแก่ผู้นั้น โดยซ่อนเร้นหรือโดยช่วยผู้นั้นด้วยประการใดเพื่อไม่ให้ถูกจับกุม ระวางโทษจำคุกไม่เกินสองปี ปรับไม่เกินสี่หมื่นบาท หรือทั้งจำทั้งปรับ,พล.ต.ต.ไมตรีกล่าวต่ออีกว่า กรณีมีข้อมูลอดีตพระผู้ใหญ่บางคนมีพฤติกรรมมั่วสีกาหรือมีพฤติกรรมไม่เหมาะสมถึงขั้นอาบัติปาราชิกนั้น เป็นเรื่องจริงแต่ไม่สามารถบอกได้เป็นใคร กรณีนี้แม้จะไม่เป็นการกระทำความผิดอาญาแต่ตำรวจจะทำเป็นบันทึกการสืบสวน เสนอไปถึงสำนักพระพุทธ-ศาสนาแห่งชาติ (พศ.) รับทราบ ขั้นตอนต่อไป พศ. จะเสนอไปยังมหาเถรสมาคมเป็นข้อมูลพิจารณาปลดจากตำแหน่งต่างๆรวมถึงสมณศักดิ์ที่เคยได้รับ,พ.ต.อ.ธงชัย อยู่เกษ ผกก.1 บก.ป. กล่าวถึงกรณีการติดตามตัวพระพรหมสิทธิ ว่าเท่าที่ทราบเจ้าตัวน่าจะหลบออกจากวัดไปตั้งแต่วันที่ 23 พ.ค. หลังกลับมาจากการไปทำกิจของสงฆ์ที่พุทธมณฑล จ.นครปฐม แล้วมาฉันเพลที่วัด จากนั้นกลับเข้ากุฏิ ก่อนหายตัวไป คาดจะหลบหนีออกจากวัดในช่วงเวลานั้น ไปกับลูกศิษย์คนสนิทที่ไว้ใจได้ เชื่อไม่น่าจะหลบหนีไปไหนได้ไกล เพราะตัวท่านเองยังถือว่าเป็นพระสงฆ์รูปหนึ่ง ไม่สามารถจะปลอมตัวได้เหมือน กับฆราวาส คาดหลบอยู่ภายในบ้านของลูกศิษย์คนใด คนหนึ่ง,รายงานข่าวแจ้งว่า สำหรับเบื้องหลังปฏิบัติการจับกุมพระเถระชั้นผู้ใหญ่ของตำรวจกองปราบฯครั้งนี้ มีการสืบสวนหาข่าวมาตั้งแต่เมื่อปลายปี 60 หลังได้รับข้อมูลเชิงลึกว่ามีพระเถระชั้นผู้ใหญ่ประพฤติตัวไม่เหมาะสม โดย พล.ต.ท.ฐิติราช หนองหารพิทักษ์ ผบช.ก.สั่งการให้ตำรวจในสังกัดทั้ง บก.ป. บก.ปอท. บก.ปปป. ตรวจสอบข้อมูลทั้งหมดที่ได้มา ให้ บก.ปปป. และบก.ปอท. ตรวจสอบหลักฐานเส้นทางการเงิน และให้ บก.ป.รับผิดชอบสืบสวนเรื่องพฤติกรรมทำตัวไม่เหมาะสม นอกจากนี้ ยังสืบสวนถึงพฤติกรรมของบุคคลต่างๆที่เกี่ยวข้อง,จนข้อมูลทั้งหมดเริ่มชัดเจน ก่อนเปิดปฏิบัติการตรวจค้นบ้านเลขที่ 265/154 หมู่บ้านสีวลี รามคำแหง ถนนราษฎร์พัฒนา เขตสะพานสูง บ้านของนางฑัมม์พร นิพนธ์พิทยา พบเพียงบุตรชาย ร.ท.ฐิติทัตน์ นิพนธ์พิทยา นายทหาร ศรภ. กองบัญชาการกองทัพไทย อยู่กับภรรยา และ น.ส.นุชรา สิทธินอก อายุ 32 ปี ชาว จ.บุรีรัมย์ แม่ค้าในตลาดสี่มุมเมือง ที่มาช่วยทำงานบ้าน,จากการตรวจสอบเชิงลึกพบนายธีระพงษ์ พันธ์ศรี ที่มีความสัมพันธ์ใกล้ชิดกับพระชั้นผู้ใหญ่ภายในวัด เป็นผู้พา น.ส.นุชราที่ถูกตั้งให้เป็นผู้จัดการ หจก.ดีดี ทวีคูณ ไปเบิกแคชเชียร์เช็คจากอดีตพระวิจิตรธรรมาภรณ์ หรือเจ้าคุณเทอด 5 ครั้ง ครั้งละ 5 ล้านบาท รวม 25 ล้านบาท เงินส่วนนี้พบเป็นงบทำหนังสือและแผ่นซีดีเผยแผ่พระพุทธศาสนา ที่วัดสระเกศได้รับมาจาก พศ. ประมาณ 30 ล้านบาท เข้าบัญชีของ น.ส.นุชรา ก่อนจะมีการทยอยเบิกเงินออกมาครั้งละ 1.8-1.9 ล้านบาท เพื่อหลีกเลี่ยงการตรวจสอบ เงินที่เบิกมาจะเชื่อมโยงไปถึงนางฑัมม์พรอีกที เงินอีก 5 ล้านบาทที่เหลือ พบยังอยู่กับนายธีระพงษ์ จากหลักฐานทั้งหมดที่พบนำไปสู่การขอออกหมายจับฆราวาส 4 ราย ที่พัวพันกับการฟอกเงินครั้งนี้ ส่วนประวัติของนางฑัมม์พร นิพนธ์พิทยา อายุ 50 ปี เป็นอดีตเจ้าของ หจก.ดีดี ทวีคูณ รับงานประชาสัมพันธ์ต่างๆ ให้กับวัดสระเกศ จดทะเบียนจัดตั้งเมื่อปี 52 มีความสนิทสนมส่วนตัวกับพระพรหมสิทธิ เจ้าอาวาสวัดสระเกศ จนได้รับงานจัดทำหนังสือและวิดีโอเผยแผ่พุทธศาสนาให้กับวัดสระเกศ รวมทั้งรายการวิถีไทย-วิถีพุทธ ก่อนจะถอนหุ้นออกมาเมื่อปี 60 จากนั้นได้ให้ น.ส.นุชรา สิทธินอก เข้ามาเป็นผู้จัดการ ดูแลเรื่องการเบิกเงินจากวัดสระเกศ ถือหุ้น 14.29 เปอร์เซ็นต์ ร่วมกับนายกนกศักดิ์ ภูทองอูบ ที่ถือหุ้น 85.71 เปอร์เซ็นต์,ที่ทำเนียบรัฐบาล พล.ท.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ขอโทษแทนตำรวจชุดปฏิบัติการที่ทำให้ประชาชนส่วนหนึ่งเสียความรู้สึก กรณีมีคลิปเผยแพร่ภาพระหว่างการเข้าจับกุมอดีตพุทธะอิสระ หรือนายสุวิทย์ ทอง-ประเสริฐ ในวัดอ้อน้อย จ.นครปฐม จนเกิดกระแสวิพากษ์วิจารณ์ถึงความไม่เหมาะสม สั่งกำชับต้องไม่มีเหตุการณ์แบบนี้เกิดขึ้นอีก รวมทั้งฝากขอโทษนายสุวิทย์ที่ได้รับผลกระทบจากการปฏิบัติหน้าที่ พล.อ.ประยุทธ์เข้าใจเจตนาดีของทุกฝ่าย แต่ต้องปรับวิธีการให้เหมาะสม ยืนยันรัฐบาลจะยึดหลักกฎหมายให้ความเป็นธรรมกับทุกฝ่าย,พล.ท.คงชีพ ตันตระวาณิชย์ โฆษกกระทรวงกลาโหม กล่าวถึงกรณีเดียวกันว่า ฝ่ายความมั่นคงไม่ได้นิ่งนอนใจต่อกรณีดังกล่าว พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม เรียกตำรวจมาตักเตือนถึงการกระทำที่รุนแรงเกินกว่าเหตุ อาจกระทบต่อความรู้สึกของศิษย์ยานุศิษย์และประชาชน ยืนยันจะให้ความเป็นธรรมกับนายสุวิทย์ ทองประเสริฐ ตามกระบวนการยุติธรรม ทั้งนี้ พล.อ.ประวิตรอยากขอโทษประชาชนแทนตำรวจชุดปฏิบัติการ และเน้นย้ำไปแล้ว ไม่ให้มีเหตุการณ์แบบนี้เกิดขึ้นอีก,อีกด้าน นายก่อแก้ว พิกุลทอง แกนนำ นปช. กล่าวถึงกรณี พล.อ.ประยุทธ์ และ พล.อ.ประวิตร ออกมาขอโทษกรณีตำรวจกองปราบฯ บุกจับอดีตพุทธะอิสระ ว่าสิ่งที่เกิดขึ้นแสดงให้เห็นถึงความผูกพัน ความสัมพันธ์อันดีระหว่างกัน ทำให้สังคมตั้งข้อกังขาเรื่องความสัมพันธ์ที่บ่งชี้มีความสนิทกัน การที่ตำรวจเข้าจับกุมผู้ถูกกล่าวหานั้น เป็นไปตามกระบวนการปกติ ไม่ได้กระทำการอะไรที่เกินเลย เพราะผู้ถูกกล่าวหาถูกตั้งข้อสงสัยว่ามีคนคุ้มกันพร้อมอาวุธ ชุดปฏิบัติการจึงต้องเข้าไปพร้อมอาวุธครบมือ หากเทียบเคียงกับกรณีกลุ่มคนเสื้อแดง ถือว่าหลายคนถูกจับด้วยวิธีการหนักกว่านี้ ทั้งถูกมัดมือ มัดเท้า เอาถุงคลุมหัว ไม่เห็นมีใครออกมาโวยวายหรือขอโทษบ้าง,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า ตำรวจทำตามยุทธวิธีการเข้าจับกุม ตอนเข้าจับกุมพระอีกฝ่ายก็ทำแบบนี้ กลุ่มคนเสื้อแดงยังเคยถูกกระทำทั้งจากตำรวจและทหารหนักกว่านี้ ทั้งบุกเข้าค้นบ้าน โดนจับมือไพล่หลัง ดังนั้น การที่ พล.อ.ประยุทธ์ออกมาขอโทษและปรามตำรวจแบบนี้ อาจทำให้ผู้ปฏิบัติงานน้อยใจ พล.อ.ประยุทธ์ต้องปฏิบัติกับทุกกลุ่มเท่าเทียมกัน ไม่ใช่ออกมาขอโทษแต่กับคนที่ตัวเองเคารพเพียงฝ่ายเดียว,ขณะที่ พล.อ.อ.ประจิน จั่นตอง รองนายกรัฐมนตรีและ รมว.ยุติธรรม กล่าวถึงการดูแลอดีตพระเถระชั้นผู้ใหญ่ที่ถูกจับกุมว่า สั่งการให้กรมราชทัณฑ์ดูแลอย่างใกล้ชิดเพราะอยู่ในช่วงปรับตัว ต้องให้เจ้าหน้าที่เวรทางด้านจิตวิทยาไปพูดคุยดูแลอดีตพระเถระเหล่านั้นอย่างใกล้ชิด เพื่อสังเกตว่ามีความเครียดหรือมีปัญหาสุขภาพอย่างไร การอยู่ในห้องขังจะอยู่เหมือนนักโทษทั่วไป ไม่แยกว่าเป็นผู้ต้องขังวีไอพีหรือธรรมดา ใช้มาตรฐานเดียวกันทั้งหมด,วันเดียวกัน พระพรหมมุนี (สุชิน อคฺคชิโน) ผู้ช่วยเจ้าอาวาสวัดราชบพิธฯ กรรมการมหาเถรสมาคม (มส.) ในฐานะเลขานุการสมเด็จพระสังฆราช กล่าวว่า สำนักงานพระพุทธศาสนาแห่งชาติ (พศ.) ถวายรายงานเกี่ยวกับกรณีพระสงฆ์ที่หลบหนีและพระสงฆ์ที่ถูกดำเนินคดีต่อสมเด็จพระอริยวงศาคตญาณ สมเด็จ พระสังฆราช สกลมหาสังฆปริณายก (อัมพร อัมพโร) แล้ว พระองค์ทรงห่วงใยสถานการณ์พระพุทธศาสนา ทุกหน่วยงานต้องช่วยทำความเข้าใจต่อประชาชน สำหรับความคืบหน้าเกี่ยวกับพระสงฆ์ที่ถูกดำเนินคดี ยังไม่ได้รับรายงานเพิ่ม ขณะนี้ พศ.และคณะสงฆ์ ได้ส่งทีมไปดูแลแล้ว สมัยก่อนนั้นจะให้เจ้าคณะผู้ปกครองไปรับรองเพื่อประกันตัวออกมา แต่ก็ต้องขึ้นอยู่ในดุลพินิจของศาลว่า การประชุม มส.ในวันที่ 30 พ.ค.นี้ ก็ยังประชุมตามปกติ ตำแหน่งกรรมการ มส.ที่ว่างลงนั้น เป็นพระอำนาจของสมเด็จพระสังฆราช ส่วนตำแหน่งทางการปกครองอื่นๆไม่ว่าจะเป็นเจ้าอาวาส พระอารามหลวง เจ้าคณะภาค ขึ้นอยู่กับการพิจารณาของเจ้าคณะผู้ปกครองระดับที่สูงขึ้นไปพิจารณา,นายสิปป์บวร แก้วงาม ผอ.สำนักเลขาธิการมหาเถรสมาคม ในฐานะรองโฆษกสำนักงานพระพุทธศาสนาแห่งชาติ (พศ.) กล่าวว่า ในวันที่ 28 พ.ค. จะสรุปเหตุการณ์ทั้งหมดที่เกิดขึ้น เสนอไปยังผู้บังคับบัญชาตั้งแต่ พ.ต.ท.พงศ์พร พราหมณ์เสน่ห์ ผอ.พศ. นายสุวพันธุ์ ตันยุวรรธนะ รัฐมนตรีประจำ สำนักนายกรัฐมนตรี และ พล.อ.ฉัตรชัย สาริกัลยะ รองนายกรัฐมนตรี เพื่อให้พิจารณาสั่งการให้ดำเนินการ อย่างไรต่อไป ทั้งยังจะแจ้งสถานะของพระ 5 รูปที่ถูกจับกุมตัวไปฝากขังที่เรือนจำพิเศษกรุงเทพฯด้วยว่า ไม่ได้มีการนุ่งห่มจีวรแล้ว ทั้งหมดแต่งกายด้วยชุดขาว เตรียมสรุปข้อมูลทั้งหมดแจ้งไปยังเจ้าคณะผู้ปกครองสงฆ์ด้วย เชื่อว่าตำแหน่งต่างๆ ทางการปกครองสงฆ์ของพระที่ตกเป็นผู้ต้องหาในคดี จะมีความชัดเจนหลังการประชุม มส.วันที่ 30 พ.ค.,มีรายงานด้วยว่า พระเทพสุธี (สายชล ฐานวุฑฺโฒ) ผู้ช่วยเจ้าอาวาสวัดชนะสงคราม ในฐานะเจ้าคณะภาค 1 (กรุงเทพมหานคร, นนทบุรี, ปทุมธานี, สมุทรปราการ) เดินทางเข้าหารือกับสมเด็จพระพุทธชินวงศ์ (สมศักดิ์ อุปสโม) เจ้าอาวาสวัดพิชยญาติการาม กรรมการ มส. ในฐานะเจ้าคณะใหญ่หนกลาง เพื่อหารือถึงแนวทางในการดำเนินการกับตำแหน่งเจ้าอาวาสพระอารามหลวงวัดสามพระยา วัดสระเกศ แล้ว เนื่องจากเดิมการพิจารณาแต่งตั้ง หรือปลดพระสงฆ์ออกจากตำแหน่งเจ้าอาวาส เจ้าคณะจังหวัดนั้นๆจะมีอำนาจพิจารณา แต่เนื่องจากอดีตพระพรหมดิลก ซึ่งดำรงตำแหน่งเจ้าคณะกรุงเทพฯด้วยนั้น ถูกจับกุมตัวไปแล้ว ดังนั้น อำนาจพิจารณาจะเป็นของเจ้าคณะผู้ปกครองที่มีอำนาจสูงขึ้น คือเจ้าคณะภาค 1 และเจ้าคณะใหญ่หนกลาง แต่ยังไม่มีการเปิดเผยถึงผลการเข้าหารือครั้งนี้,ผู้สื่อข่าวรายงานเพิ่มเติมด้วยว่า หลังเกิดกระแสวิพากษ์วิจารณ์การทำหน้าที่ของชุดปฏิบัติการบุกจับที่วัดอ้อน้อย จ.นครปฐมนั้น พล.อ.ประวิตร วงษ์สุวรรณ รมว.กลาโหม ได้โทรศัพท์สายด่วนถึง พล.ต.อ.จักรทิพย์ ชัยจินดา ผบ.ตร. เพราะไม่สบายใจกับการเผยแพร่ภาพขณะปฏิบัติการจับกุมนายสุวิทย์ ทองประเสริฐ หรืออดีตพุทธะอิสระ ในเขตวัด พล.อ.ประวิตรเน้นย้ำกับ ผบ.ตร.ต้องไม่เกิดเหตุการณ์ในลักษณะนี้อีก เพราะเหตุการณ์ที่เกิดขึ้นส่งผลกระทบจิตใจของพุทธศาสนิกชนทั่วประเทศ
ออกโรงขอโทษ อดีตพุทธะอิสระ-สุวิทย์ ทองประเสริฐ กรณีปฏิบัติการบุกจับที่วัดอ้อน้อย จ.นครปฐม กำชับเข้มต้องไม่มีแบบนี้เกิดขึ้นอีก
บิ๊กตู่,บิ๊กป้อม,พุทธะอิสระ,บุกจับ,ข่าวหน้า1,ข่าวทั่วไป